ToekomsVenster: Om voor die Here te buig | Maroela Media
Prys die Here ons God. Kom buig in aanbidding voor Hom: Hy is heilig. – Psalm 99:5
Die woorde laat my dink aan die bekende woorde … "kom buig daar in aanbidding, voor Jesus die Heer". Soms moet 'n mens jou hart ondersoek of dit inderdaad nog die Here is voor wie jy buig.
Die kultuur van die wêreld waarin ons woon, werk op subtiele wyse. Dit oorrompel jou nie oornag nie, maar soos die spreekwoordelike padda in die warm water raak 'n mens stelselmatig gedesensitiseer vir dit wat regtig van belang is. Voor jy jou kom kry, moet jy erken dat iets of iemand anders ( 'n afgod) sy intrek geneem het in die heiligdom van jou hart. Om voor die Here te buig getuig van 'n lewe wat aan Hom toegewy is. Die woorde van Eksodus kom by my op: "Jy mag geen ander gode voor my aangesig hê nie."
Elia het voor die hele volk gaan staan en gesê: "Hoe lank hou julle aan met hink op twee gedagtes? As die Here God is, volg Hóm; maar as dit Baäl is, volg hóm." Die volk het hom nie 'n woord geantwoord nie. – 1 Konings 18:21